TRNAVA. Presne jeden týždeň by mala trvať uzávierka železničného priecestia na Kamennej ceste. Dôvodom je jeho zlý stav. Práce sa rozbehli už dnes (23. november) od ôsmej rána, hotové by mali byť do budúcej stredy (30. november). Uzávierka bude nepretržite, teda aj v čase, keď sa na priecestí nebude pracovať.
Uzávierku odobrilo mesto aj dopravný inšpektorát. "Dôvodom tejto rekonštrukcie je neustále sa zhoršujúci stav, spôsobený značnou záťažou a frekvenciou cestnej premávky," priblížila Martina Pavliková, hovorkyňa Železníc Slovenskej republiky (ŽSR). V rámci nej vymenia koľajový rošt, konštrukciu komunikácie cez priecestie, zvyšok vyasfaltujú.
"Vzhľadom na to, že ide o jednokoľajný úsek, cestujúca verejnosť bude prepravovaná náhradnou autobusovou dopravou," potvrdila hovorkyňa. ŽSR prosia cestujúcich o trpezlivosť v súvislosti s obmedzeniami a zároveň apelujú na zvýšenú pozornosť pri sledovaní vývesiek a hlásení staničného rozhlasu v železničných staniciach.
Pre peších a cyklistov slúži náhradný prechod vedľa stavby. Vodiči to budú mať náročnejšie. Koľajnice prejdú až cez ďalšie priecestie na Ružindolskej. Ulica Terézie Vansovej bude od križovatky s Moyzesovou po priecestie slepá, rovnako ako Kamenná z druhej strany priecestia.
Obchádzka vedie z Vansovej na Moyzesovu a na kruhovom objazde doľava na Ružindolskú smerom na Biely Kostol. Presmerovali aj autobusy Mestskej autobusovej dopravy, linka číslo 13 premáva po obchádzke. "Autobusy linky číslo 2 majú zasa konečnú zastávku na Ulici Terézie Vansovej, a to pred uzavretým železničným priecestím, kde sa otočia a odtiaľ pôjdu podľa nových stanovených časov naspäť," píše sa na mestskej stránke.